На основу члана 2. Одлуке о образовању Комисије за прописе („Службени гласник општине Велико Градиште“, број 5/13), Комисија за прописе Скупштине општине Велико Градиште утврдила је пречишћен текст Одлуке о држању домаћих животиња на територији општине Велико Градиште.

Пречишћен текст Одлуке о држању домаћих животиња на територији општине Велико Градиште садржи Одлуку о измени и допуни Одлуке држању домаћих животиња на територији општине Велико Градиштебр. 355-318/2014-01-1 од 04.07.2014. године.

На основу члана 2. став 3. тачка 14. Закона о комуналним делатностима (''Службени гласник РС'', бр.88/2011), члана 3. став 2. , члана 4. став 1. тачка 6. , чланова 54. и 66. Закона о добробити животиња (''Службени гласник РС'', бр.41/2009), члана 46. Закона о ветеринарству (''Службени гласник РС'', бр.91/2005, 30/2010), члана 20. став 1. тачка 26. , члана 32. став 1. тачка 6. Закона о локалној самоуправи (''Службени гласник РС'', бр.129/2007) и члана 40. Статута Општине Велико Градиште (''Службени гласник општине Велико Градиште'', бр.9/2008) и Одлукео измени и допуни Одлуке држању домаћих животиња на територији општине Велико Градиштебр. 355-318/2014-01-1,

Скупштина општине Велико Градиште донела је:

**О Д Л У К У**

**О ДРЖАЊУ ДОМАЋИХ ЖИВОТИЊА**

**НА ТЕРИТОРИЈИ ОПШТИНЕ ВЕЛИКО ГРАДИШТЕ**

(пречишћен текст)

# I OПШТЕ ОДРЕДБЕ

**Члан 1.**

 Овом Одлуком прописују се услови држања, хватања, одузимања, смештаја, збрињавања, чувања и заштите домаћих животиња,обезбеђивање Прихватилишта за псе, организовање Зооохигијенске службе, каои поступак уклањања лешева угинулих домаћих животиња на територији општине Велико Градиште.

 Одредбе ове Одлуке које се односе на број и врсту животиња које се могу држати, не примењују се на правна и физичка лица која у вршењу своје делатности користе животиње (службени и ловачки пси) и којима је предмет пословања чување и узгој животиња (пољопривредне фарме, регистроване одгајивачнице, изложбени простори и сл.).

 Одредбе ове Одлуке не односе се ни на објекте у којима се држе и узгајају животиње у којима број јединки одређене врсте одговара или прелази број за који је обавезан упис у Регистар објеката који води Министарство надлежно за послове ветеринарства, односно који по Закону спадају у фарме, одгајивачнице и сл., осим Прихватилишта за псе.

**Члан 2.**

Домаћим животињама у смислу ове Одлуке сматрају се животиње које је човек одомаћио и чији опстанак зависи од непосредне бриге човека и то: пси, мачке, копитари, папкари,перната живина, нојеви, кунићи, голубови и пчеле.

# II ПСИ И МАЧКЕ

**Члан 3.**

Пси и мачке могу се држати само под условима и на начин да се не узнемиравају трећа лица и обезбеди сигурност, нега и хигијена.

Власник, односно држалац пса или мачке, дужан је да сео овим животињама брине, да их негује, храни и да им обезбеди потребне санитарно – хигијенске услове као и лечење.

Власник, односно држалац пса или мачке, дужан је да сноси трошкове збрињавања ако више није у могућности да се стара о животињама.

**Члан 4.**

Власник или држалац пса дужан је да изврши обележавање пса микро-чипом.

Власници или држаоци паса и мачака обавезни су једанпут годишње привести ове животиње надлежној ветеринарској служби ради вакцинације против беснила.

Власник или држалац паса дужан је да пса старијег од 3 месеца пријави надлежној ветринарској служби ради регистрације.

Општински инспектор овлашћен за надзор по овој Одлуци има право да читачем чипа провери да ли је пас обележен на прописан начин.

**Члан 5.**

У стану се могу држати један пас и једна мачка, односно највише две животиње обе врсте.

У заједничком стану пси и мачке се могу држати само уз сагласност сустанара.

Подмаладак животиња из става 1. овог члана може се држати у стану најдуже до 3 месеца старости.

На улазним вратима стана, на видном месту, мора да буде истакнут натпис: ''Чувај се пса''.

**Члан 6.**

У дворишту породичног стамбеног објекта могу се држати два пса.

У заједничком дворишту породичних стамбених објеката могу се држати укупно два пса само уз сагласност свих корисника заједничког дворишта.

Подмладак животиња из става 1. и 2. овог члана може се држати у дворишту највише до 3 месеца старости.

Пас се мора држати у посебно ограђеном простору (боксу) или везан на ланцу.

Ограђен простор (бокс), односно пас на ланцу, у дворишту и заједничком дворишту породичних објеката не може бити на растојању мањем од 10 метара од суседних стамбених и пословних објеката.

Ако је пас стално везан, мора бити везан на продужену водилицу.

Пас се може пуштати ван ограђеног простора, односно са ланца, само ако не постоји могућност да напусти двориште.

Пас се не сме пуштати ван ограђеног простора или ланца, уколико својим понашањем и агресивношћу изазива страх код трећих лица.

На улазу у двориште – капији мора да буде на видном месту истакнут натпис: ''Чувај се пса''.

**Члан 7.**

Власник или држалац, пса може да изводи само на поводнику који не сме да буде дужи од једног метра, са заштитном корпом на њушци и прибором за санитарно чишћење загађене површине.

Изузетно од става 1. овог члана пси патуљастог раста и штенад до 3 месеца старости,пси водичи за слепа и слабовида лица и овчарски пси за време чувања стоке могу да се изводе и да се слободно крећу, под контролом власника или држаоца, и без заштитне корпе на њушци.

Лица млађа од 16година не смеју да изводе псе агресивних и опасних раса без присуства и надзора родитеља, односно старатеља.

**Члан 8.**

Пси, осим агресивних и опасних раса (пит бул теријери и др.), могу се пуштати са поводника да сеслободно крећу само на одређеним јавним и зеленим површинама које су одређене и обележене за ту сврху, и само са заштитном корпом на њушци.

Предузеће које газдује јавним и зеленим површинама, по прибављеном мишљењу Одељења за послове урбанизма, одредиће и обележити јавне и зелене површине на које се пси могу пуштати на начин прописан у ставу 1. овог члана.

Одржавање чистоће и хигијене на површинама из става 2. овог члана врши предузеће које газдује јавним и зеленим површинама.

**Члан 9.**

Ако пас приликом извођења загади јавне површине, власник или држалац дужан је да их без одлагања очисти.

Уколико пас или мачка загаде заједничко степениште или друге заједничке просторије и просторе, власник или држалац дужан је да загађену површину очисти и опере, а по потреби и дезинфикује.

**Члан 10.**

Необележен пас који се затекне на јавној површини сматра се псом луталицом.

Обележен пас који се затекне на јавној површини без присуства власника или држаоца, сматра се напуштеним псом.

**Члан 11.**

Уколико пас или мачка озледе неко лице, власник или држалац животиње дужан је да о томе одмах обавести орган надлежан за послове ветринарске инспекције и одмах о свом трошку обезбеди преглед животиње код подручне ветеринарске службе, а резултат о прегледу обавезан је да преда повређеном лицу.

За сваку штету коју начине пси или мачке (повреде људи, других паса и мачака, других животиња и осталештете) одговорност сноси искључиво власник односно држалац.

**Члан 12.**

Општински инспектор овлашћен за надзор по овој Одлуци има право да решењем изрекне меру забране држања животиње (када се недостаци не могу отклонити), под претњом принудног извршења, и изда налог служби Зохигијене да одузме пса или мачку у поступку принудног извршења.

**Члан 13.**

Надлежни орган јединице локалне самоуправе дужан је да обезбеди Прихватилиште за псе ако на својој територији има паса луталица као и напуштених и изгубљених паса.

Надлежни орган јединице локалне самоуправе дужан је да псима луталицама, као и напуштеним и изгубљеним псима који су болесни или повређени обезбеди одговарајућу ветеринарску помоћ, а да за оне псе који се по Закону о добробити животиња морају или могу лишити живота обезбеди лишавање живота на хуман начин, у складу са истим Законом.

# III СЛУЖБА ЗOОХИГИЈЕНЕ

**Члан 14.**

До изградње Прихватилишта за псе послове хватања, превоза, смештаја, збрињавања и хумане еутаназије ухваћених паса луталица, напуштених и изгубљених паса,као и паса одузетих по налогу ветеринарског или општинског инспектора овлашћеног за надзор по овој Одлуци, обављаћеангажовани извођач односно овлашћена Служба зоохигијене, по потписаном Уговору.

**Члан 15.**

После сваке акције хватања паса ангажовани извођач односно овлашћена Служба зоохигијене и надлежни инспектор органа јединице локалне самоуправе сачињавају Записник који садржи следеће податке:

1. Датум хватања;
2. Место хватања;
3. Укупан број ухваћених паса;
4. Број паса које су одмах преузели власници или држаоци;
5. Број паса који су одмах удомљени;
6. Кратак опис сваке ухваћене јединке (врста, пол, боја длаке, величина, опис шаре, посебни знаци, идентификационе ознаке ако постоје и сл.).

Ангажовани извођач односно овлашћена Службазоохигијене дужна је да надлежном органу јединице локалне самоуправе након завршених неопходних третмана на животињама, уз обавезну фотодокументацију, накнадно достави Записник који садржи:

1. Третман или третмане на које је пас упућен;
2. Време боравка у Прихватилишту;
3. Детаљне податке о одласку животиње из Прихватилишта (обележена микро-чипом, кастрирана или стерилисана, преузета од власника, удомљена индивидуално или у колективном центру, пуштена на слободу, еутанизирана и сл.).

# IVПРИХВАТИЛИШТЕ ЗА ПСЕ

**Члан 16.**

Прихватилиште за псе мора бити уписано у Регистар објеката које води Министарство надлежно за послове ветеринарства.

Рад Прихватилишта и испуњеност по Закону прописаних услова за рад Прихватилишта (у складу са Законом и посебним прописима) врши Министарство надлежно за послове ветеринарства, преко ветеринарске инспекције.

**Члан 17.**

У Прихватилиште за псе које обезбеђује надлежни орган јединице локалне самоуправе смештају се:

1. Пси луталице;
2. Напуштени и изгубљени пси;
3. Пси чији власници, односно држаоци не могу више да брину о њима;
4. Пси који се одузму власницима, односно држаоцима;
5. Пси који су у опасности.

Пси се смештају у Прихватилиште до збрињавања код новог власника (индивидуално или у колективним центрима), односно до лишавања живота у складу са Законом.

Уколико се не обезбеди адекватно удомљавање код новог власника (индивидуално или у колективним центрима) пси се пуштају на слободу, односно њихова првобитна станишта, по извршеном прегледу, вакцинацији, кастрацији односно стерилизацији, одговарајућем здравственом третману и обележавању на прописан начин, уз обавезну сагласност ветринарског инспектора.

**Члан 18.**

Прихватилиште за псе мора бити ограђено оградом која онемогућава неконтролисани улаз и излаз животиња.

Све смештајне јединице, односно простор у Прихватилишту за псе, морају се чистити једном дневно.

Урин, фецес, екскрети и остаци хране морају се свакодневно уклањати.

Дезинфекција смештајних просторија за псе мора се обављати редовно, а увек када пас напушта Прихватилиште, а на његово место долази други.

**Члан 19.**

Пси смештени у Прихватилиште морају се редовно хранити и појити.

**Члан 20.**

Унутар круга Прихватилишта за псе мора се обављати дератизација два пута годишње.

Дезинсекција Прихватилишта за псе током раздобља активности инсеката мора се вршити једном месечно, а у осталом делу године по потреби.

**Члан 21.**

Трошкове хватања, превоза, смештаја, збрињавања и по потреби хумане еутаназије сноси власник односно држалац животиње под претњом принудне наплате, а ако је власник непознат трошкови се обезбеђују из буџета општине Велико Градиште.

**Члан 22.**

Послове хватања, превоза, пријема, смештаја и збрињавања ухваћених напуштених и одузетих паса и паса луталица, као и послове одузимања паса по налогу ветеринарског или општинског инспектора овлашћеног за надзор по овој Одлуци, обавља Служба зоохигијене.

**Члан 23.**

Служба зоохигијене је по Закону овлашћена, обучена, опремљена на одговарајући начин и имунизована за обављање послова из претходног члана.

**Члан 24.**

О здравственој заштити животиње од тренутка њеног пријема, као и за време њеног боравка у Прихватилишту, све до коначног решења њеног статуса, стара се доктор ветерине (у даљем тексту:надлежни ветеринар).

Уколико Прихватилиште нема стално запошљеног доктора ветерине, о вршењу ветринарских услуга склапа се посебан Уговор на период од годину дана којим се избарана ветринарска служба, односно доктор ветерине, овлашћује на исти период.

**Члан 25.**

У Прихватилишту за псе обавезно мора постојати посебно изграђен и уређен нечисти део Прихватилишта (у даљем тексту:карантин) у који се смештају све новодопремљене животиње, односно животиње непознатог здравственог статуса.

После пријема и боравка од 5 дана у карантинском делу, животиње се смештају у чисти део Прихватилишта.

Уколико се опсервацијом утврди постојање болести, животиње се смештају у изолатор, посебно изграђен део чистог дела Прихватилишта намењен за лечење животиња (у даљем тексту: лечилиште).

Поступање са псом који је нанео повреду неком лицу и његов третман у Прихватилишту одређује ветринарска инспекција.

**Члан 26.**

Власник односно држалац, пса може преузети после истека рока проведеног у карантину, односно лечилишту, тек по измиривању трошкова хватања, превоза, смештаја и збрињавања животиње (сви неопходни третмани на које је животиња била упућена) и плаћања мандатне казне, и уз обавезну сагласност надлежног ветеринара.

Након изласка из карантина, односно лечилишта, ухваћени и одузети пси могу да се уступе научноистраживачиким и другим установама, правном или физичком лицу, уз одређену новчану надокнаду у коју су урачунати и трошкови хватања, превоза, смештаја и збрињавања (сви неопходни третмани на које је животиња била упућена), и уз обавезну сагласност надлежног ветеринара.

Пси из става1. и 2. овог члана, пре уступања обавезно морају бити прегледани, вакцинисани, кастрирани односно стерилисани (хирушки захват)и обележени на прописан начин.

Наплаћена новчана средства из става 1. и 2. овог члана, осим мандатне казне која представља приход органа јединице локалне самоуправе, представљају приход Прихватилишта за псе и користе се за трошкове рада Прихватилишта.

**Члан 27.**

У складу са Законом, после рока проведеног у карантину односно лечилишту, еутаназија на хуман начин (тренутна и сигурна смрт) над псима може се извршити ако :

1. су повређени, неизлечиво болесни, телесно деформисани, или на други начин патолошки онеспособљени тако да опоравак није могућ, а живот за њих представља бол, патњу, страх и стрес;
2. су достигли старост па им отказују основне животне функције;
3. се лишавањем живота спречава ширење, односно ако се сузбијају и искорењују заразне болести, а у складу са Законом којим се уређује ветеринарство;
4. не могу да се прилагоде условима смештаја, а њихово пуштање на слободу представља опасност за људе, друге животиње и животну средину;
5. је лишавање живота од веће користи за њихову добробит него што су патње од даљег живота.

Процену стања животиње и њену хуману еутаназију врши надлежни ветеринар.

**Члан 28.**

Уколико дође до угинућа пса у Прихватилишту, по утврђеном узроку угинућа од стране надлежне ветринарске службе односно надлежног ветеринара, леш угинуле животиње уништава се на нешкодљив начин и сахрањује на један од прописаних начина (јама, гробница или спаљивање).

Покопавање лешева угинулих паса врши се на месту одређеном за сточно гробље, тако што се преко леша животиње баца негашен креч а изнад леша ставља најмање 1,5 метара тврдо набијене земље.

Покопавање лешева из става 1. овог члана врши се преко субјекта коме су поверени послови сахрањивања уз плаћање новчане надокнаде по усвојеном ценовнику истог субјекта, за ту врсту услуге.

**Члан 29.**

Осим радника и службених лица стално запослених у Прихватилишту, приступ Прихватилишту дозвољен је ветеринарским и општинским инспекторима овлашћеним за надзор по овој Одлуци, а другим лицима само уз одобрење и надзорруководства Прихватилишта.

# V НАЧИН ДРЖАЊА КОПИТАРА, ПАПКАРА, ПЕРНАТЕ ЖИВИНЕ, НОЈЕВА И КУНИЋА

**Члан 30.**

Подручја општине Велико Градиште су:

1. Ужа градска зона која је омеђена следећим улицама:

Обалом Краља Петра I до улице Иве Лоле Рибара, улицом Иве Лоле Рибара (лева страна) до улице 11.октобра, улицом 11.октобра ( према „Моди“, лева страна ) до улице Др.Бошка Вребалова ( излаз на улицу код трафостанице ), улицом Др.Бошка Вребалова (лева страна, гледано према граду) до улице Солунских ратника, улицом Солунских ратника(лева страна) до улице Воје Богдановића, улицом Воје Богдановића (лева страна, гледано према граду) до улице Вељка Влаховића, улицом Вељка Влаховића (лева страна, гледано према гробљу) до улице Пере Металца, улицом Пере Металца (лева страна) до улице Хајдук Вељкове, улицом Хајдук Вељка (лева страна) до улице Дринске, улицом Дринском (лева страна) до трафостанице у улици Жике Поповића и даље улицом Браће Буђони (лева страна) до улице Сарајевске, улицом Сарајевском ( лева страна) до улице Сремске, улицом Сремском (лева страна) до улице Обала Краља ПетраI.

1. Подручје града Великог Градишта ван уже градске зоне;
2. Територија туристичког комплекса Бели Багремса насељем Рударево;
3. Сеоска насеља на територији општине Велико Градиште.

**Члан 31.**

На територији општине Велико Градиште, копитари, папкари, перната живина, нојеви и кунићи могу се држати у следећим насељеним местима:

1. У свим сеоским насељима на територији општине Велико Градиште
2. Ван уже градске зоне града Великог Градишта.

**Члан 32.**

Забрањено је држање свих врста домаћих животиња, изузев паса и мачака на начин прописан овом Одлуком, на територији туристичког комплекса Бели Багрем и насеља Рударево.

Изузетно од става 1. овог члана, на територији туристичког комплекса Бели Багрем и насеља Рударево, домаће животиње се могу држати искључиво у оквиру аутентично изграђеног сеоског домаћинства или салаша, који би представљали део туристичке понуде општине Велико Градиште.

**Члан 33.**

Објекти у којима се држе копитари, папкари, перната живина, нојеви и кунићи морају бити изграђени од чврстог материјала погодног за прање, дезинфекцију и одржавање.

Објекти из става 1. овог члана морају бити осветљени, са природном вентилацијом, вратима окренутим према дворишту, повезани на јаму за сакупљање осоке или канализацију и удаљени најмање 10 метара од суседних стамбених и пословних објеката, 15 метара од бунара или другог објекта за снабдевање водом и 5 метара од водоводне мреже.

**Члан 34.**

Подови у објектима у којима се држе копитари, папкари, перната живина, нојеви и кунићи морају бити изграђени од непропустивог материјала са нагибом према каналу за одвођење осоке и нечистоће.

Канал за одвођење осоке и нечистоће мора битри изграђен од чврстог и непропустивог материјала, са заобљеним ивицамаи решетком на улазу у осочну јаму или канализацију.

**Члан 35.**

Објекти за држање копитара, папкара, пернате живине, нојева и кунића морају се редовно чистити, и најмање једанпут годишње кречити и дезинфиковати.

Живинарници, жичани и други кавези за држање животиња морају се прати и дезинфиковати после сваког турнуса.

**Члан 36.**

Ђубриште служи за одлагање чврстог дела ђубрива и мора бити укопано у земљу, изграђено од бетона или другог тврдог материјала и са цементном облогом са унутрашње стране дебљине 5 до 10 цм.

**Члан 37.**

Осочна јама служи за прикупљање течног дела ђубрива и мора бити изграђена од бетона или другог водонепропусног материјала, са поклопцем и са дном испод нивоа ђубришта.

**Члан 38.**

Ђубришта и осочне јаме морају бити лоцирани на удаљености најмање 5 метара од уличне површине, 10 метара од суседних стамбених и пословних објеката, 15 метара од бунара или другог објекта за снабдевање водом и 5 метара од водоводне мреже.

**Члан 39.**

Ђубришта и осочне јаме морају се редовно празнити.

Чврсти делови ђубрива морају се благовремено одвозити транспортним средствима која онемогућавају расипање, а осока цистернама, на пољопривредне површине ван насељеног места.

Пражњење цистерни са фекалном водом и осоком у Великом Градишту врши се испуштањем садржине исте у задњу шахту градске канализационе мреже, која се налази испред фекалне станице.

**Члан 40.**

Забрањено је испуштање отпадних и фекалних вода из ђубришта, осочних јама и објеката за држање домаћих животиња у суседне парцеле, на улице и друге јавне површине, у канале за сакупљање атмосферских вода, дренажне канале, потоке, реке, језера и на пољопривредне површине у насељеним местима, као и у шахте градске канализационе мреже у Великом Градишту које нису одређене за ту сврху.

# VI ДРЖАЊЕ ГОЛУБОВА

**Члан 41.**

Голубови се могу држати у стамбеним зградама у посебно изграђеним просторијама или објектима на крову или тавану, уз претходно прибављену сагласност Скупштине станара и под условом да се не узнемиравају остали станари зграде.

Голубови се могу држати у породичним стамбеним зградама у посебно изграђеним објектима на тавану или тераси, под условом да се не узнемиравају суседи.

Голубови се могу држати и у дворишту породичне стамбене зграде, у посебно изграђеним објектима, под условом да су удаљени најмање 5 метара од уличне површине и 10 метара од суседних стамбених и пословних објеката, и објеката за снабдевање водом.

**Члан 42.**

Голубови се могу држати у сталним или привременим објектима.

За држање више од 10 голубова морају се изградити стални објекти, а за држање до 10 голубова могу се изградити и привремени објекти као што је кавез од дасака, жице или сличног материјала.

Подови сталних и привремених објеката за држање голубова морају бити изграђени од непропустивог материјала са нагибом према каналу за одвођење нечистоће и воде у канализацију или осочну јаму.

Стални и привремени објекти за држање голубова морају се редовно чистити и по потреби, а најмање два пута годишње, дезинфиковати.

**Члан 43.**

У заједничком дворишту породичних стамбених зграда голубови се могу држати само уколико постоји сагласност свих корисника заједничког дворишта.

**Члан 44.**

Забрањено је држање голубова на терасама, балконима, лођама и заједничким терасама стамбених зграда.

# VII ПЧЕЛЕ

**Члан 45.**

Гајење пчела може да се врши под условом да:

1. је пчелињак постављен на удаљености која мора бити најмање:
* 500 метара од произвођачких и прерађивачких погона, који врше прераду пољопривредних производа, односно 100 метара од осталих погона,
* 20 метара од објекта за боравак људи или гајење животиња,
* 100 метара од предшколске или школске установе, игралишта и других спортских терена за децу и одрасле,
* 15 метара од пута, односно најмање 5 метара ако између пчелињака и пута постоји препрека висине 2,2 метара или више,
* 500 метара од суседног пчелињака који има најмање 21 кошницу или 200 метара од суседног пчелињака који има до 20 кошница, а који се налазе ван насељеног места,
* 300 метара, као и бочно 150 метара од суседног пчелињака у правцу излета пчела, на паши ратарских, воћарских и индустријских медоносних култура, који се налази ван насељеног места,
* 50 метара од првог суседног пчелињака, који се налази у насељеном месту;
1. лета свих кошница, нуклеуса и оплодњака не буду директно окренута према:
* вратима и прозорима стамбених и пословних зграда, предшколских и школских установа, стаја за стоку и путева,
* међи суседног имања, ако је пчелињак на удаљености мањој од 5 метара од међе.

3) пчелар има писмену сагласност власника – корисника земљишта за постављање пчелињака у случају да пчелињак није постављен на земљишту које је у својини пчелара.

Изузетно од одредбе става 1. алинеје 2, 5 и 7. овог члана удаљеност од суседног пчелињака, може бити и мања ако се пчелари суседних пчелињака или власници објеката за боравак људи или гајење животиња о томе писмено сагласе.

 Држалац пчела се мора придржавти и свих осталих важећих Законских прописа који у своме домену уређују држање пчела.

# VIII УГИНУЋЕ ЖИВОТИЊА

**Члан 46.**

 Власник или држалац животиње дужан је да одмах, а најкасније у року од 24 часа, пријави угинуће животиње надлежној ветринарској станици ради утврђивања узрока угинућа.

**Члан 47.**

 За свако насилно лишавање животиње живота, односно убиство, по Закону су надлежни Министарсво унутрашњих послова, подручна станица полиције и ветринарска инспекција.

 Општински инспектор овлашћен за надзор по овој Одлуци дужан је да одмах по сазнању о насилном лишавању животиње живота, односно убиству, по службеној дужности изврши прослеђивање пријаве Министарству унутрашњих послова, подручној станици полиције и ветринарској инспекцији.

**Члан 48.**

 Уклањање лешева угинулих животиња са јавних површина у Великом Градишту и њихово покопавање, врши се преко субјекта коме су поверени послови сахрањивања, одмах по сазнању за угинуће.

На територији сеоских насеља уклањање лешева угинулих животиња са јавних површина и њихово покопавање врши Месна заједница.

 Уколико угинула животиња нема власника трошкови уклањања са јавне површине и покопавања падају на терет буџета општине, односно Месне заједнице.

Уколико је угинула животиња избачена на јавну површину од стране несавесног власника односно држаоца, трошкови уклањања и покопавања исте, преко овлашћеног субјекта за послове сахрањивања односно Месне заједнице, падају на терет власника односно држаоца.

Висина трошкова из става 3. и 4.овог члана наплаћује се по усвојеном ценовнику субјекта коме су поверени послови сахрањивања, за ову врсту услуге.

 Висина трошкова из става 4. овог члана утврђује се Одлуком Савета Месне заједнице.

 **Члан 49.**

Покопавање лешева угинулих животиња врши се на месту одређеном за сточно гробље, тако што се преко леша животиње баца негашен креч а изнад леша ставља најмање 1,5 метара тврдо набијене земље.

# IX МЕРЕ ЗАБРАНЕ

**Члан 50.**

Забрањено је:

* 1. Држање паса који својим понашањем (сталним лајањем, цвиљењем, завијањем, скакањем на ограду) ометају мир трећих лица;
	2. Држање паса и мачака на балконима, терасама, тавану, лођи, шупи, подрумима и гаражама, заједничким просторијама и просторима као и у заједничким двориштима без сагласности свих корисника заједничког дворишта;
	3. Увођење паса и мачака у јавне просторије и средства јавног саобраћаја, лифтове, трговинске и угоститељске објекте, извођење на јавна купалишта, дечија игралишта и на друга јавна места на којима се окупља велики број грађана, или која представљају споменике културе;
	4. Купање паса и других домаћих животиња на јавним површинама и јавним купалиштима;
	5. Шишање и сређивање паса на јавним површинама и јавним купалиштима;
	6. Појење паса и других домаћих животиња на јавним чесмама;
	7. Пуштање паса са поводника у парковима и на другим јавним или зеленим површинама, осим ако су одређене и обележене за ту сврху;
	8. Храњење паса и мачака на јавним површинама, као и остављање хране у наведену сврху;
	9. Злостављање животиња;
	10. Организовање борби животиња и довођење животиња због учешћа у тим борбама;
	11. Напуштање животиња;
	12. Хушкање животиња на људе, или једне на другу;
	13. Убијање животиња осим у случајевима одређеним одредбама ове Одлуке;
	14. Избацивање и остављање лешева угинулих животиња и њихових делова;
	15. Сахрањивање животиња на начин супротан одредбама ове Одлуке и ван места одређеног за ту сврху.
	16. Пуштати копитаре, папкаре, пернату живину, нојеве и куниће ван ограђеног простора односно да се слободно и без надзора крећу, као и пуштати их на испашу на јавне површине.

# X НАДЗОР

**Члан 51.**

Надзор над спровођењем одредаба ове Одлуке врши Општинска управа општине Велико Градиште преко Одељења надлежног за послове комуналне инспекције и инспекције заштите животне средине.

Инспекцијски надзор над применом ове Одлуке обавља комунални инспектор и инспектор заштите животне средине.

Поједине одредбе ове Одлуке , из оквира утврђених Законом, односе се на контролу и надзор:

* Ветринарске инспекције;
* Министарства унутрашњих послова, подручне станице полиције.

**Члан 52.**

Одељење Општинске управе општине Велико Градиште надлежно за послове комуналне инспекције и инспекције заштите животне средине има овлашћења да предузима Законом прописане превентивне мере, изриче и наплаћује новчане казне на лицу места за прекршаје прописане овом Одлуком, поднесе захтев за покретање прекршајног поступка, решењем изрекне меру забране држања домаће животиње и одреди поступак са истом и обавести други надлежни орган да предузме мере из своје надлежности.

**Члан 53.**

У вршењу инспекцијског надзора комунални инспектор и инспектор заштите животне средине овлашћен је да:

1. Власницима или држаоцима животиња решењем наложи да недостаке и неправилности у погледу услова и начина држања и заштите животиња, прописаних овом Одлуком, отклоне у примереном року;
2. Донесе решење о забрани држања домаће животиње, под претњом принудног извршења;
3. Изда налог Служби зоохигијене да ухвати и уклони пса или мачку луталицу са јавне површине;
4. Изда налог Служби зоохигијене да одузме пса или мачку у поступку принудног извршења;
5. Изда налог овлашћеном субјекту или Месној заједници за уклањање угинуле домаће животиње са јавне површине и њено покопавање;
6. Покрене поступак принудног одузимања домаће животиње уколико власник или држалац не поступи у складу са решењем о забрани држања домаће животиње;
7. За прекршаје прописане овом Одлуком покрене прекршајни поступак;
8. За прекршаје прописане овом Одлуком изрекне мандатну казну физичком лицу, правном лицу, одговорном лицу у правном лицу и предузетнику;
9. Предузима и друге мере у складу са овом Одлуком и прописима донетим на основу ове Одлуке.

# XI КАЗНЕНЕ ОДРЕДБЕ

**Члан 54.**

Новчаном казном од 50.000,00 динара до 500.000,00 динара казниће се за прекршај правно лице ако:

1. Не одреди, обележи и одржава чистоћу и хигијену на јавним и зеленим површинама на којима је дозвољено извођење паса из члана 8. став 2. и став 3. ове Одлуке;
2. Неовлашћено обавља послове из члана 14. ове Одлуке;
3. Поступа супротно одредбама члана15. ове Одлуке;
4. Неовлашћено обавља послове из члана 16. ове Одлуке;
5. Поступа супротно одредбама члана 17. став 2. и став 3. ове Одлуке;
6. Поступа супротно одредбама чланова18 -21. ове Одлуке;
7. Поступа супротно одредбама чланова 23 - 29. ове Одлуке;
8. Поступа супротно одредбама чланова 48. и 49. ове Одлуке;
9. Држи и збрињава домаће животиње супротно одредбама члана 50. ове Одлуке;
10. Не поступи по налогу овлашћеног инспектора из члана 53. ове Одлуке;
11. Врши друге радње супротно одредбама ове Одлуке.

За прекршај из става 1. овог члана, казниће се одговорно лице у правном лицу новчаном казном од 5.000,00 до 50.000,00 динара.

За прекршај из става 1. овог члана, казниће се предузетник новчаном казном од 5.000,00 до 200.000,00 динара.

**Члан 55.**

Новчаном казном од 5.000,00 до 50.000,00 динара казниће се за прекршај физичко лице као власник, односно држалац домаће животиње ако:

1. Држи псе или мачке супротно одредбама чланова 3-11.ове Одлуке;
2. Одбије да плати трошкове збрињавања напуштене животиње смештене у Прихватилиште (члан 21.) ове Одлуке;
3. Поступа супротно одредбама чланова 31- 40. ове Одлуке;
4. Држи голубове супротно одредбама чланова 41-44. ове Одлуке;
5. Држи пчеле супротно одредби члана 45. ове Одлуке;
6. Не поступи у складу са одредбом члана 46. ове Одлуке;
7. Не поступи у складу са одредбом члана 48. став 4. ове Одлуке;
8. Поступи супротно одредби члана 49. ове Одлуке;
9. Поступа са домаћим животињама супротно члану 50. ове Одлуке;
10. Не поступи по решењу овлашћеног инспектора из члана 53. ове Одлуке;
11. Спречава овлашћеног инспектора да изврши надзор у складу са одредбама ове Одлуке.

**Члан 56.**

Мандатна казна за физичко лице и одговорно лице у правном лицу износи 5.000,00 динара, а за правна лица и предузетнике износи 20.000,00 динара.

# XII ПРЕЛАЗНЕ И ЗАВРШНЕ ОДРЕДБЕ

**Члан 57.**

Предмети у поступку инспекцијског надзора, започети пре ступања на снагу ове Одлуке, окончаће се према одредбама Одлуке која је важила у моменту поктерања поступка.

**Члан 58.**

Власник или држалац домаћих животиња дужан је да начин држања домаћих животиња усклади са одредбама ове Одлуке у року од 90 дана од дана ступања на снагу исте.

**Члан 59.**

Предузеће које газдује јавним и зеленим површинама дужно је да по прибављеном мишљењу Одељења за послове урбанизма, у року од 90 дана од дана ступања на снагу ове Одлуке, одреди и обележи јавне и зелене површине на које се пси могу пуштати (члан 8. ове Одлуке).

**Члан 60.**

Надлежни орган јединице локалне самоуправе и Месне заједнице дужни су да, у року од 90 дана од дана ступања на снагу ове Одлуке, одреде локације за сточна гробља.

**Члан 61.**

Субјекат коме су поверени послови сахрањивања и Месне заједнице,дужни су да у року од 90 дана од дана ступања на снагу ове Одлуке путем усвојеног ценовника, односно Одлуке Савета Месне заједнице, одреде тачан износ новчане надокнаде за пружање услуга уклањања и покопавања лешева угинулих животиња (члан 48. ове Одлуке).

**Члан 62.**

Ступањем на снагу ове Одлуке престаје да важи Одлука о држању домаћих животиња на територији општине Велико Градиште (''Општински службени гласник'', бр.17/03) са свим изменама и допунама.

**Члан 63.**

Ова Одлука ступа на снагу осмог дана од дана објављивања у ''Службеном гласнику општине Велико Градиште''.

Број:355-372/2015-01

КОМИСИЈА ЗА ПРОПИСЕ

СКУПШТИНА ОПШТИНЕ ВЕЛИКО ГРАДИШТЕ

 ПРЕДСЕДНИК КОМИСИЈЕ ЗА ПРОПИСЕ

Љубица Митић, дипл. правник